钦定古今图书集成/理学汇编/文学典/第142卷 > 《跋冯君家藏诰》前人
## 钦定古今图书集成/理学汇编/文学典/第142卷 > 《跋冯君家藏诰》前人

黄巢之乱，唐僖宗出居成都，以王铎、郑畋为宰相，协
力讨贼。铎以都统檄召诸道之兵，入西畿，屯盩厔，而
贼势遂衰，卒逐巢，复长安。今观冯君告身以中和二
年十一月下，则正此时事也。其曰“右都”者，即西畿。其
曰“吏部行在之印”者，即成都行省。其曰“太尉兼中书
令”而使者，以《旧史》考之，即王铎。而《新史铎传》乃作“检
校司徒，误矣。其曰司空兼门下侍郎同平章事者，则
为郑公不疑；而其官称二史、‘《通鉴》’”亦不异也。但《通鉴》
载诸道师屯所处甚悉，而不及福建。岂以道远后至
而不得列序耶？抑且以将卑师少而略之也？夫以闽
之穷僻阻远，而当此之时乃能命将遣兵奔赴国难；
冯君又能为之领率人徒，崎岖万里以投命于君亲，
其功虽不大显，然其于忠则有馀矣。其十一世孙允
中出以示予，且言“君之后散居剑、邵之间，为三大族，
子孙甚众，衣冠不绝。”予以为此岂忠劳之报耶？允中
将刻石以示三族之人，俾之无忘其初，因为记其本
末云。淳熙丁未十一月甲子，新安朱熹书。